《题宾谷先生赏雨茅屋图》
清代·吴鼒

仕隐事不同，丘壑心自远。芳尘践已旷，故阴别未损。

高馆抗遥扉，虚亭纳近巘。密石拒奔辙，鸣泉赴平阪。

羁禽倦屡栖，野鹤饥自饭。修竹迎夏长，落花感春晚。

但见微雨生，如逢去子返。林合风徐通，云低山半偃。

衔杯悦寂寥，陈诗展诚恳。川途阻洄溯，丹青慰偃蹇。

幽赏谁与言，尚友有嵇阮。

作者简介：（1755—1821）安徽全椒人，字及之，又字山尊，号抑庵。嘉庆四年进士。官侍讲学士。工骈体文，诗宗韩孟皮陆，善五言长古。以母老告归，主讲扬州书院。有《吴学士集》、《百萼红词》。